
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че след военния преврат от 2022 г. в Буркина Фасо се наблюдава значително влошаване на политическата ситуация, положението с правата на човека и положението със сигурността, както и свиване на гражданското и демократичното пространство в страната;
Б.	като има предвид, че правителството на Буркина Фасо сплашва, незаконно набира за военна служба, насилствено изчезва и произволно задържа журналисти, опоненти, членове на гражданското общество и съдии; като има предвид, че общностите на фулани са подложени на етническо прочистване; като има предвид, че атаките срещу медиите доведоха до лишаване от достъп до телевизионни канали, радиостанции и вестници, включително наскоро до TV5Monde;
В.	като има предвид, че правителството на Буркина Фасо разпусна всички политически партии и 118 организации на гражданското общество, преустанови дейността на стотици сдружения, включително Общия съюз на студентите в Буркина Фасо, допълнително сви гражданското пространство и изиска от организациите на гражданското общество да закрият сметките си и да ги прехвърлят в контролирана от държавата банка; като има предвид, че Закон № 011-2025/ALT относно свободата на сдружаване налага ограничителни изисквания на организациите на гражданското общество; като има предвид, че новият Кодекс за лицата и семейството криминализира „насърчаването“ на отношенията между лица от един и същи пол; като има предвид, че е предложен проектозакон, който предвижда възстановяване на смъртното наказание за определени престъпления;
Г.	като има предвид, че положението със сигурността продължава да бъде тежко на фона на белязаните с насилие терористични нападения, вследствие на които милиони хора са разселени и зависят от хуманитарна помощ; като има предвид, че европейските партньори оказаха значителна подкрепа за усилията за борба с тероризма в Сахел, която в много случаи им коства загубата на човешки живот;
1.	решително осъжда разпускането и временното прекратяване на дейността на организациите на гражданското общество; настоятелно призовава властите в Буркина Фасо незабавно да отменят тези мерки и да подкрепят свободата на сдружаване, събрания и изразяване на мнение, включително като изменят Закон № 011-2025/ALT и други свързани с него мерки;
2.	призовава за незабавно прекратяване на сплашването, незаконното набиране за военна служба, тормоза, произволното задържане и принудителното изчезване на представители на гражданското общество, журналисти, защитници на правата на човека, хуманитарни работници и политически опоненти; призовава за провеждане на независими разследвания на всички твърдения за престъпления и нарушения на правата на човека;
3.	призовава властите в Буркина Фасо да подкрепят свободата на печата, да премахнат ограниченията върху медиите и да позволят на журналистите да работят свободно и в безопасност;
4.	призовава органите в Буркина Фасо да възстановят правото на студентските организации и политическите партии да провеждат своята дейност и да представят надеждна пътна карта за провеждане на свободни и прозрачни избори и за гражданско управление;
5.	призовава властите в Буркина Фасо да се въздържат от възстановяване на смъртното наказание, да отменят решението си за оттегляне от Международния наказателен съд и да декриминализират усилията на гражданското общество за отстояване на правата на човека, равенството и недопускането на дискриминация на каквито и да е основания;
6.	отново потвърждава, че усилията за борба с тероризма трябва да се полагат при пълно зачитане на международното право в областта на правата на човека и международното хуманитарно право; отбелязва, че изгонването на европейските сили, прекратяването на партньорствата в областта на сигурността и стремежът към партньорство с Русия не доведоха до повишаване на сигурността; изразява загриженост относно нарастващото влияние на Русия в областта на сигурността и в политическата сфера, което допринася за извършването на нарушения на правата на човека и за утвърждаването на авторитарните тенденции; призовава ЕС да се координира с африканските партньори с оглед на предизвикателствата, свързани със сигурността и управлението, и да засили подкрепата си за гражданското общество и хуманитарните работници и организации;
7.	възлага на своя председател да предаде настоящата резолюция на Съвета, Комисията, заместник-председателя/върховен представител, държавите членки, властите в Буркина Фасо, Африканския съюз и ООН.

